CELEX: 32013D0173
Language: el
Date: 2013-04-08 00:00:00
Title: 2013/173/ΕΕ: Απόφαση της Επιτροπής, της 8ης Απριλίου 2013 , σχετικά με μέτρο που έλαβε η Δανία βάσει του άρθρου 11 της οδηγίας 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση ενός τύπου μηχανήματος χωματουργικών εργασιών πολλαπλών χρήσεων [κοινοποιηθείσα υπό τον αριθμό C(2013) 1874]  Κείμενο που παρουσιάζει ενδιαφέρον για τον ΕΟΧ

10.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 101/29
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 8ης Απριλίου 2013
   σχετικά με μέτρο που έλαβε η Δανία βάσει του άρθρου 11 της οδηγίας 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση ενός τύπου μηχανήματος χωματουργικών εργασιών πολλαπλών χρήσεων
   [κοινοποιηθείσα υπό τον αριθμό C(2013) 1874]
   (Κείμενο που παρουσιάζει ενδιαφέρον για τον ΕΟΧ)
   (2013/173/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/EK (1), και ιδίως το άρθρο 11,
   Εκτιμώντας τα ακόλουθα:
   
               (1)
            
            
               Σύμφωνα με τη διαδικασία που ορίζεται στο άρθρο 11 παράγραφος 2 της οδηγίας 2006/42/ΕΚ, οι αρχές της Δανίας κοινοποίησαν στην Επιτροπή και τα κράτη μέλη ένα μέτρο σχετικά με το μηχάνημα του τύπου Multione S630 το οποίο κατασκευάζεται από την εταιρεία C.S.F. Srl., via Palù 6/8, 36040 Grumolo delle Abbadesse (Vicenza), Ιταλία. Το μηχάνημα έφερε τη σήμανση CE και συνοδευόταν από δήλωση συμμόρφωσης ΕΚ σύμφωνα με την οδηγία 2006/42/ΕΚ σχετικά με τα μηχανήματα, την οδηγία 2004/108/ΕΚ της Επιτροπής (2) σχετικά με την ηλεκτρομαγνητική συμβατότητα και την οδηγία 2000/14/ΕΚ του Ευρωπαϊκού Κοινοβουλίου και του Συμβουλίου (3) σχετικά με την εκπομπή θορύβου στο περιβάλλον από εξοπλισμό προς χρήση σε εξωτερικούς χώρους.
            
         
               (2)
            
            
               Το Multione S630 είναι ένα μηχάνημα χωματουργικών εργασιών πολλαπλών χρήσεων στο οποίο είναι δυνατόν να προσαρμοστούν διάφορα εξαρτήματα για την εκτέλεση πολλών λειτουργιών σε δραστηριότητες όπως η δασοπονία, η γεωργία, η κηπουρική, η διαμόρφωση τοπίου, η συντήρηση δρόμων και οι κατασκευές.
            
         
               (3)
            
            
               Αιτία για τη λήψη του εν λόγω μέτρου από τις αρχές της Δανίας ήταν η μη συμμόρφωση του μηχανήματος με τη βασική απαίτηση για την υγεία και την ασφάλεια που καθορίζεται στην οδηγία 2006/42/ΕΚ παράρτημα I τμήμα 3.4.4, σύμφωνα με την οποία όταν για αυτοκινούμενο μηχάνημα με επιβαίνοντα χειριστή υπάρχει κίνδυνος από την πτώση αντικειμένων ή υλικών, το μηχάνημα πρέπει να έχει σχεδιαστεί και κατασκευαστεί έτσι ώστε να λαμβάνονται υπόψη οι εν λόγω κίνδυνοι και να είναι εφοδιασμένο, εφόσον το επιτρέπουν οι διαστάσεις του, με κατάλληλη προστατευτική κατασκευή.
            
         
               (4)
            
            
               Οι αρχές της Δανίας ανέφεραν ότι, παρά το γεγονός πως πολλές από τις προβλεπόμενες λειτουργίες του μηχανήματος εξέθεταν τον επιβαίνοντα χειριστή σε κίνδυνο από την πτώση αντικειμένων ή υλικών, το μηχάνημα είχε διατεθεί στην αγορά χωρίς κατάλληλη προστατευτική κατασκευή. Οι αρχές της Δανίας ζήτησαν από τον κατασκευαστή να λάβει διορθωτικά μέτρα. Καθώς στο αίτημα αυτό δεν υπήρξε ανταπόκριση, οι αρχές της Δανίας απαγόρευσαν τη διάθεση των μηχανημάτων Multione S630 στην αγορά χωρίς κατάλληλη προστατευτική κατασκευή και απαίτησαν από τον κατασκευαστή να προβεί σε διορθωτικές ενέργειες όσον αφορά τα μηχανήματα που ήδη κυκλοφορούσαν στην αγορά.
            
         
               (5)
            
            
               Η Επιτροπή απέστειλε στον κατασκευαστή επιστολή με την οποία τον καλούσε να της διαβιβάσει τις παρατηρήσεις του σχετικά με το μέτρο που έλαβε η Δανία. Στην απάντησή του, ο κατασκευαστής ανέφερε ότι έκρινε πως δεν ήταν απαραίτητος ο εφοδιασμός του μηχανήματος με κατάλληλη προστατευτική κατασκευή στις περιπτώσεις στις οποίες το μηχάνημα διετίθετο για λειτουργίες οι οποίες δεν ενείχαν κίνδυνο από την πτώση αντικείμενων ή υλικών. Ωστόσο, ενημέρωσε την Επιτροπή ότι, έπειτα από τη λήψη του εν λόγω μέτρου από τις αρχές της Δανίας, είχε προβεί σε ενέργειες ώστε να εξασφαλιστεί ότι όλα τα μηχανήματα που διατίθενται στην αγορά της Δανίας να είναι εφοδιασμένα με κατάλληλη προστατευτική κατασκευή.
            
         
               (6)
            
            
               Σύμφωνα με το παράρτημα I τμήμα 1.1.2 στοιχείο α) της οδηγίας 2006/42/ΕΚ, το μηχάνημα πρέπει να σχεδιάζεται και να κατασκευάζεται έτσι ώστε να είναι κατάλληλο για την προβλεπόμενη λειτουργία του και να έχει εκ κατασκευής τη δυνατότητα να χρησιμοποιείται, να ρυθμίζεται και να συντηρείται χωρίς τα πρόσωπα να εκτίθενται σε κίνδυνο κατά την εκτέλεση των εν λόγω εργασιών υπό τις προβλεπόμενες συνθήκες, αλλά λαμβάνοντας επίσης υπόψη ευλόγως αναμενόμενη κακή του χρήση. Τα λαμβανόμενα μέτρα πρέπει να έχουν ως στόχο την εξάλειψη του κινδύνου καθ’ όλη την προβλεπόμενη διάρκεια ζωής του μηχανήματος, συμπεριλαμβανομένων των φάσεων μεταφοράς, συναρμολόγησης, αποσυναρμολόγησης, αχρήστευσης και διάλυσης.
            
         
               (7)
            
            
               Στην περίπτωση μηχανημάτων πολλαπλών χρήσεων, όπως το Multione S630, ακόμη και αν ένα μηχάνημα διατίθεται αρχικά για λειτουργίες οι οποίες δεν ενέχουν κίνδυνο από την πτώση αντικειμένων ή υλικών, υπάρχει πιθανότητα να χρησιμοποιηθεί κατά την αναμενόμενη διάρκεια ζωής του και για άλλες προβλεπόμενες λειτουργίες οι οποίες ενδέχεται να εκθέσουν τον χειριστή στον κίνδυνο αυτόν. Επομένως, ο κίνδυνος από την πτώση αντικειμένων ή υλικών θα πρέπει να λαμβάνεται υπόψη στον σχεδιασμό και την κατασκευή του μηχανήματος.
            
         
               (8)
            
            
               Από την εξέταση των στοιχείων που παρείχαν οι αρχές της Δανίας και των παρατηρήσεων που διεβίβασε ο κατασκευαστής προέκυψε ότι το μηχάνημα του τύπου Multione S630 χωρίς την κατάλληλη προστατευτική κατασκευή δεν συμμορφώνεται με τη βασική απαίτηση σχετικά με την υγεία και την ασφάλεια που καθορίζεται στο παράρτημα I τμήμα 3.4.4 της οδηγίας 2006/42/ΕΚ και ότι η μη συμμόρφωση αυτή μπορεί να προκαλέσει σοβαρό κίνδυνο τραυματισμού του επιβαίνοντος χειριστή από την πτώση αντικειμένων ή υλικών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το μέτρο που έλαβαν οι αρχές της Δανίας σχετικά με την απαγόρευση της διάθεσης του μηχανήματος του τύπου Multione S630 στην αγορά χωρίς κατάλληλη προστατευτική κατασκευή και την απαίτηση από τον κατασκευαστή να προβεί σε διορθωτικές ενέργειες όσον αφορά τα μηχανήματα που ήδη κυκλοφορούν στην αγορά κρίνεται αιτιολογημένο.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 8 Απριλίου 2013.
      
         
            Για την Επιτροπή
         
         Antonio TAJANI
         
            Αντιπρόεδρος
         
      
   
   
      (1)  ΕΕ L 157 της 9.6.2006, σ. 24.
   
      (2)  ΕΕ L 337 της 13.11.2004, σ. 13.
   
      (3)  ΕΕ L 162 της 3.7.2000, σ. 1.